google/wiki40b huggingface dataset:
Λεχ Κατσίνσκι

Σταδιοδρομία

Γεννήθηκε στις 18 Ιουνίου 1949 στη Βαρσοβία, όπου και σπούδασε νομικά. Μαζί με τον δίδυμο αδελφό του, τον Γιαροσλάβ Κατσίνσκι, ήταν ηγέτης του κόμματος Prawo i Sprawiedliwość (Νόμος και Δικαιοσύνη), το οποίο ίδρυσαν το 1989. Ορκίστηκε πρόεδρος στις 23 Δεκεμβρίου 2005.
Κέρδισε το 54,04% των ψήφων, έναντι 45,96% για τον αντίπαλό του, Ντόναλντ Τουσκ, στον τελικό γύρο των προεδρικών εκλογών, στις 23 Οκτωβρίου 2005. Η συμμετοχή στις εκλογές ήταν 50,99%. Στον α΄ γύρο, στις 9 Οκτωβρίου, ο Τουσκ είχε προηγηθεί με 36,33% των ψήφων. Ο Καζίνσκι κέρδισε με 33,1%.
Το 2006 προκάλεσε θόρυβο στην Ευρωπαϊκή Ένωση με τις δηλώσεις του υπέρ της επαναφοράς της θανατικής ποινής. To 2007 έγινε γνωστός για την αντίθεσή του σε πολλές προωθούμενες αποφάσεις της Ευρωπαϊκής Ένωσης. Επίσης, στη διάρκεια επίσκεψής του στην Ιρλανδία έκανε προσβλητικά σχόλια για τους ομοφυλόφιλους, που πυροδότησαν αντιδράσεις. 
Στις 23 Νοεμβρίου του 2008 η αυτοκινητοπομπή που μετέφερε τον Κατσίνσκι και το Γεωργιανό πρόεδρο Μιχαήλ Σαακασβίλι δέχτηκε πυρά ενώ περνούσαν από τα όρια της Νότιας Οσετίας. Τα πυρά ήταν από ρωσικές δυνάμεις, όπως επιβεβαίωσε ο ίδιος ο πρόεδρος της Πολωνίας την επόμενη ημέρα. Η Μόσχα αρνήθηκε τις κατηγορίες για απόπειρα δολοφονίας του Κατσίνσκι και του Σαακασβίλι και έκανε λόγο για σκόπιμη πρόκληση από την Τιφλίδα.

Θάνατος σε δυστύχημα

Ο Κατσίνσκι σκοτώθηκε σε αεροπορικό δυστύχημα στις 10 Απριλίου του 2010 όταν το προεδρικό αεροπλάνο στο οποίο επέβαινε συνετρίβη ενώ προσπαθούσε να προσγειωθεί στο Σμολένσκ της Ρωσίας. Μαζί του στο αεροπλάνο ήταν η σύζυγός του Μαρία, καθώς και άλλοι Πολωνοί πολιτικοί και στρατιωτικοί. Ο Πολωνός πρόεδρος πήγαινε στο Σμολένσκ για να αποτίσει τιμές στους χιλιάδες Πολωνούς αξιωματικούς που είχαν σφαγιαστεί από Σοβιετικούς κατά τη σφαγή του Κατύν το 1940. Το αεροπλάνο κατέπεσε κοντά στο νεκροταφείο όπου θα μετέβαινε ο Λεχ Κατσίνσκι.
Πωλ Μόρφυ

Βιογραφικά στοιχεία

Ο Πωλ Μόρφυ γεννήθηκε στη Νέα Ορλεάνη της Λουιζιάνα των ΗΠΑ, σε πλούσια και διακεκριμένη οικογένεια. Έμαθε να παίζει σκάκι παρακολουθώντας απλώς τις παρτίδες μεταξύ του πατέρα και του θείου του. Η οικογένειά του σύντομα συνειδητοποίησε το ταλέντο του αγοριού και τον ενθάρρυνε να παίξει σε οικογενειακές συγκεντρώσεις, ήδη από την ηλικία των εννέα, θεωρήθηκε ένας από τους καλύτερους παίκτες στη Νέα Ορλεάνη. Ήταν δώδεκα μόλις ετών όταν τον επισκέφτηκε για πρώτη φορά ο Ούγγρος πλοίαρχος και γκρανμαίτρ Γιόχαν Λόβενταλ, ο Μόρφυ τον νίκησε και στους τρεις αγώνες που έκαναν μαζί.
Ανεπίσημα θεωρείται ως παγκόσμιος πρωταθλητής στο σκάκι, καθώς το 1858 «εκθρόνισε» από την κορυφή τον Άντολφ Άντερσεν με σκορ 8 νίκες, 3 ήττες και 2 ισοπαλίες. Ταξίδεψε στην Αμερική και την Ευρώπη αναζητώντας αναμετρήσεις με διάσημους σκακιστές της εποχής και συνήθως τους κέρδιζε εύκολα. Τον αποκάλεσαν «η υπερηφάνεια και η θλίψη του σκακιού» (The Pride and Sorrow of Chess), επειδή είχε μια λαμπρή σκακιστική καριέρα αλλά σύντομη, καθώς αποσύρθηκε από το παιχνίδι ενώ ήταν ακόμη νέος για να ακολουθήσει νέα καριέρα ως δικηγόρος.
Στς 10 Ιουλίου 1884 το απόγευμα, ο Μόρφυ βρέθηκε νεκρός στην μπανιέρα του αρχοντικού του στη Νέα Ορλεάνη, σε ηλικία μόλις σαράντα επτά ετών. Σύμφωνα με την αυτοψία είχε υποστεί εγκεφαλικό επεισόδιο που προκλήθηκε από την είσοδο στο κρύο νερό μετά από τη μεγάλη βόλτα που έκανε το μεσημέρι με τη ζέστη. Το αρχοντικό του Μόρφυ πωλήθηκε από την οικογένειά του το 1891 και έγινε έδρα του γνωστού εστιατορίου Brennan's. Ο Μπόμπι Φίσερ τον συμπεριέλαβε στη λίστα του με τους δέκα μεγαλύτερους παίκτες όλων των εποχών και τον χαρακτήρισε ως «τον πιθανά πιο ακριβή παίκτη που υπήρξε ποτέ».
Αστεροτρίγωνο

Ρύθμιση του θερμικού

Η αποστολή των θερμικών είναι η προστασία του κινητήρα από συνεχή υπερφόρτιση, η οποία μπορεί να καταστρέψει τα τυλίγματα του. 
Έτσι αν ο χρόνος υπερφόρτισης του κινητήρα, υπερβεί το χρονικό διάστημα στο οποίο έχει ρυθμιστεί το θερμικό F3, τότε αυτό ενεργοποιείται: Η επαφή 95-96 ανοίγει, ενώ η 97-98 κλείνει. Το άνοιγμα της επαφής 95-96 έχει σαν συνέπεια τη διακοπή της τροφοδοσίας των πηνίων των ηλεκτρονόμων και το σταμάτημα του κινητήρα. Η ενδεικτική λυχνία λειτουργίας H1 σβήνει, ενώ ανάβει η λυχνία βλάβης H2. 
Στο σημείο αυτό αναφέρουμε ότι το ρεύμα του θερμικού ρυθμίζεται στο 0,58.Ιον (δηλ. στο φασικό ρεύμα τριγώνου), όπου Ιον είναι το ονομαστικό ρεύμα λειτουργίας του κινητήρα.
Μετά την εξάλειψη του αιτίου που προκάλεσε την υπερφόρτιση του κινητήρα, για να μπορέσει να ξαναλειτουργήσει ο κινητήρας, πιέζουμε το μπουτόν επαναφοράς του θερμικού.
Ηγεμόνας Κορκούτ

Πρώτα Χρόνια

Ο Ηγεμόνας Κορκούτ, γεννήθηκε στην Αμάσεια το 1467. Ο πατέρας του ήταν ο οθωμανός Σουλτάνος, Βαγιαζίτ Β΄ και η μητέρα του ήταν η Νιγκιάρ Χατούν. Ωστόσο θα μπορούσε να ήταν ομοθαλής αδερφός του Ηγεμόνα Σελίμ (μετέπειτα Σελίμ Α΄). Όταν ο παππούς του, Μωάμεθ Β΄ ο Πορθητής, πέθανε το 1481, ο Κορκούτ ήταν ο μεγαλύτερος ηγεμόνας που ζούσε στην Κωνσταντινούπολη. Ως εκ τούτου, έγινε αντιβασιλέας του θρόνου για 18 ημέρες, έως ότου ο πατέρας του, Βαγιαζίτ Β΄, επέστρεψε στην πρωτεύουσα.

Ως κυβερνήτης

Σύμφωνα με την Οθωμανική παράδοση, όλοι οι πρίγκιπες (ηγεμόνες), ήταν υποχρεωμένοι να υπηρετούν ως διοικητές επαρχιών (Σαντζάκια), ως μέρος της εκπαίδευσής τους. Το σαντζάκι του Κορκούτ ήταν το Σαρουχάν (Μανίσα). Το 1502 διορίστηκε ως διοικητής του Τεκέ (Αμάσεια), έναν λιμένα της Μεσογείου. Η Αμάσεια ήταν πολύ μακριά από την Κωνσταντινούπολη και ο Κορκούτ, ερμήνευσε το γεγονός αυτό ως δυσμένεια από τον πατέρα του. Όταν ζήτησε την αρχική του έδρα, το 1509, ο πατέρας του αρνήθηκε και ο Κορκούτ κατέφυγε στην Αίγυπτο με το πρόσχημα του προσκυνήματος. Η Αίγυπτος ήταν υπό την κυριαρχία των Μαμελούκων και έγινε δεκτός από τον Σουλτάνο τους. Ο πατέρας του, θεώρησε ότι ήταν σημάδι της αφέλειας του Κορκούτ, αλλά τον συγχώρησε και ο Κορκούτ επέστρεψε στα Οθωμανικά εδάφη. Κατά τη διάρκεια της επιστροφής του, οι Ιωαννίτες Ιππότες επιτέθηκαν στο πλοίο του και προσπάθησαν να τον συλλάβουν, αλλά ο ίδιος κατάφερε να τους ξεφύγει και κατάφερε να επιστρέψει με ασφάλεια πίσω.

Αρχή της εξέγερσης

Ο Βαγιαζίτ ήταν πλέον ηλικιωμένος και άρρωστος. Ο Κορκούτ, αποφάσισε να κινηθεί προς την Μανίσα, που ήταν πιο κοντά στην πρωτεύουσα. Κατά την διάρκεια του ταξιδιού του, ένα μέρος των χρημάτων του κλάπηκε από τους αντάρτες του Σαχκουλού. Αργότερα ταξίδεψε κρυφά στην Κωνσταντινούπολη, για να πάρει ρόλο στην επικείμενη διαμάχη των αδερφών του. Ωστόσο στην πρωτεύουσα δεν βρήκε σχεδόν κανένα υποστηρικτή. Στη συνέχεια συναντήθηκε με τον Σελίμ, ο οποίος τον έπεισε να επιστρέψει στο σαντζάκι του. Ο Κορκούτ παραχώρησε όλα τα δικαιώματα του από τον θρόνο και δεν έλαβε μέρος στον πόλεμο των δύο αδερφών του (Αχμέτ και Σελίμ).
Νικόλαος Κουρής

Βιογραφία

Ο Νικόλαος Κουρής γεννήθηκε στην Αθήνα το 1930. Φοίτησε στη Σχολή Ικάρων και ονομάστηκε Ανθυποσμηναγός το 1950. Σταδιοδρόμησε στην Πολεμική Αεροπορία ως Ιπτάμενος Αξιωματικός, αρχικά ως χειριστής αεροσκαφών και εκπαιδευτής αέρος, στη συνέχεια ως διοικητής Μοίρας Αναχαίτισης και Πτέρυγας Μάχης.Σαν χειριστής αεροσκαφών συμπλήρωσε πάνω από 6500 ώρες πτήσης σε 15 διαφορετικούς τύπους μαχητικών και εκπαιδευτικών αεροσκαφών. Υπηρέτησε σε επιτελικές θέσεις του Γενικού Επιτελείου Αεροπορίας (ΓΕΑ) και του Αρχηγείου Τακτικής Αεροπορίας (ΑΤΑ). Διετέλεσε Διοικητής Αεροπορικής Εκπαίδευσης και το 1980 έγινε Α΄ Υπαρχηγός ΓΕΕΘΑ. Μετά τη Σχολή Ικάρων, ολοκλήρωσε τις σπουδές του στη Σχολή Πολέμου Αεροπορίας και στο Βρετανικό Κολλέγιο Αμυντικών Σπουδών.
Τον Ιανουάριο του 1982 επελέγη ως Αρχηγός ΓΕΑ από τον Ανδρέα Παπανδρέου, που είχε ανέλθει στην εξουσία τρεις μήνες νωρίτερα (Οκτώβριος 1981). Παρέμεινε επικεφαλής της Αεροπορίας ως το Δεκέμβριο του 1984, οπότε και προήχθη σε Πτέραρχο και ανέλαβε Αρχηγός ΓΕΕΘΑ, ως το καλοκαίρι του 1987 . Ο Κουρής υπήρξε ο πρώτος Αρχηγός ΓΕΕΘΑ που προερχόταν από τις τάξεις της Πολεμικής Αεροπορίας.Ως Αρχηγός ΓΕΕΘΑ, ο Κουρής επαινέθηκε για την επιτυχή αντιμετώπιση των Τούρκων στην κρίση του 1987, καθώς επίσης και για την ολοκληρωτική εξάρθρωση της παρακρατικής ακροδεξιάς οργάνωσης Κόκκινη Προβιά, που δρούσε στο παρασκήνιο της πολιτικής ζωής της χώρας από τη δεκαετία του '50, όταν είχε υπογραφεί συμφωνία του ΓΕΕΘΑ με την αμερικανική CIA.
Μετά την αποχώρησή του από τις Ένοπλες Δυνάμεις ως επίτιμος Α/ΓΕΕΘΑ, ο Κουρής εκλέχθηκε στο 2ο συνέδριο του ΠΑΣΟΚ στην Κεντρική Επιτροπή και ανέλαβε Αναπληρωτής Γραμματέας Διεθνών Σχέσεων. Τα χρόνια 1993-1996 ήταν Βουλευτής Επικρατείας του ΠΑΣΟΚ και Υφυπουργός Εθνικής Άμυνας. Στην κρίση των Ιμίων, ο Κουρής είχε επιθετική στάση και ζήτησε τη χρησιμοποίηση του Εθνικού Κέντρου Επιχειρήσεων (ΕΘΚΕΠΙΧ) για τον αποτελεσματικό χειρισμό της κατάστασης. Όμως ο πρωθυπουργός Κώστας Σημίτης και ο Υπουργός Εξωτερικών Θεόδωρος Πάγκαλος τον αγνόησαν και προτίμησαν να λυθεί το θέμα με αμερικανική μεσολάβηση. Ο ίδιος ο Κουρής κατηγόρησε το Σημίτη λέγοντας ότι είχε «μια ανεξήγητη αντιπάθεια» προς τις Ένοπλες Δυνάμεις
Απεβίωσε στην Αθήνα πλήρης ημερών την 19/07/2018 
Ο Νικόλαος Κουρής ήταν νυμφευμένος με τη Γιολάντα Αγγελοπούλου και είχε δύο παιδιά και δύο εγγόνια.
Έγραψε τα κάτωθι βιβλία:
(1997) Ελλάδα-Τουρκία, ο πεντηκονταετής "πόλεμος", Εκδοτικός Οίκος Α. Α. Λιβάνη
(2009) Αιγαίο, η μακροχρόνια διαμάχη και ο ρόλος των Αμερικανών, Εκδοτικός Οίκος Α. Α. Λιβάνη
(2010) Αποστολή εξετελέσθη, Εκδοτικός Οίκος Α. Α. Λιβάνη
Γουλιέλμος του Μπάντεν (1829-1897)

Βιογραφία

Ήταν ο τρίτος γιος του Λεοπόλδου μεγάλου δούκα του Μπάντεν και της Σοφίας των Σ.Χ.Γκόττορπ, κόρης του Γουσταύου Δ΄ Αδόλφου της Σουηδίας.
Το 1897 απεβίωσε στην Καρλσρούη σε ηλικία 68 ετών.
Αγγελική Δαλιάνη

Βιογραφία & Καριέρα

Γεννήθηκε στις 11 Αυγούστου 1979 στην Αθήνα αν και η καταγωγή της είναι από την Καλαμάτα. Έχει μια μικρότερη κατά 6 χρόνια αδελφή, την Παναγιώτα. Είναι απόφοιτη του τμήματος Επικοινωνίας και ΜΜΕ του Πανεπιστημίου Αθηνών αλλά και του τμήματος Ελληνικού Πολιτισμού του Ανοικτού Πανεπιστημίου. Ξεκίνησε τη καριέρα της στο χώρο του θεάματος ως δημοσιογράφος όπου και ασχολήθηκε με αυτό για επτά χρόνια. Άφησε την δημοσιογραφία για την υποκριτική.
To 2004, έκανε το ντεμπούτο της ως ηθοποιός μέσα από τη σειρά "Μη μου λες αντίο" του ΑΝΤ1 και τη σεζόν 2006-2007 συμμετείχε στη σειρά "Ήρθε κι έδεσε" με ένα μικρό ρόλο.
Το 2007, πέρασε από οντισιόν για τον πρωταγωνιστικό ρόλο της Μαρίας Παπασωτηρίου στην σειρά "Μαρία η άσχημη", διασκευή της κολομβιανής τηλενουβέλας "Betty La Fea" και τον πήρε. Η σειρά κράτησε για μια σεζόν ωστόσο λόγω της επιτυχίας που γνώρισε, το κανάλι τής είχε δώσει την εντολή να εμφανίζεται στα μέσα μόνο με την μορφή που έχει στη σειρά (δηλαδή της άσχημης) για τον πρώτο καιρό προβολής της σειράς. Παρ' όλα αυτά, ο τύπος  είχε βρει και δημοσιεύσει παλιές φωτογραφίες της. Αυτή η σειρά την έκανε γνωστό στο κοινό, καθώς ήταν ο πρώτος της μεγάλος ρόλος.
Έπειτα, ακολούθησε η σειρά "Όλα στον αέρα" με μικρό ρόλο και η συμμετοχή της στην εκπομπή μαγειρικής "Dr Cook" (2012-13).
Στο θέατρο έχει συμμετάσχει σε παραστάσεις όπως «Ερωτικά παιχνίδια» (2006), «Ευριπίδου Βάκχες» (2004) «Πετάει Πετάει» (2016-2017) κ.α.
Επέστρεψε τηλεοπτικά το 2019 στην σειρά ''Η επιστροφή'' με πρωταγωνιστικό στον ρόλο της Αθηνάς Σιδέρη

Προσωπική ζωή

Στις 12 Σεπτεμβρίου 2009 παντρεύτηκε τον επίσης ηθοποιό Μάνο Παπαγιάννη, με τον οποίο είναι μαζί από το 2003.
Έχουν αποκτήσει μαζί δύο παιδιά. Μια κόρη, την Λυδία (3 Μαΐου 2009) και έναν γιο, τον Νικήτα (16 Σεπτεμβρίου 2017).
Φρουρά Επισκοπής

.
Η Φρουρά Επισκοπής είναι η πρωτεύουσα των Περιοχών Κυρίαρχων Βάσεων Ακρωτηρίου και Δεκέλιας, ενός Βρετανικού Υπερπόντιου Εδάφους στο νησί Κύπρος, που διοικείται σαν βάση. Βρίσκεται στο μέσο της Δυτικής Περιοχής Κυρίαρχων Βάσεων, μιας από τις δύο περιοχές που αποτελούν το κυρίαρχο έδαφος.
Παρόλο που δεν είναι η μεγαλύτερη Βρετανική στρατιωτική βάση στο νησί, αποτελεί την έδρα τόσο της πολιτικής όσο και της στρατιωτική διοίκησης των Περιοχών των Κυρίαρχων Βάσεων. Η Φρουρά Επισκοπής είναι το σημερινό κέντρο διοίκησης των Βρετανικών Δυνάμεων Κύπρου.
Χρήστος Χωμενίδης

Βιογραφικό

Γεννήθηκε στην Αθήνα στις 3 Αυγούστου του 1966 και είναι εγγονός του συνιδρυτή του ΕΑΜ Χρήστου Χωμενίδη και του γραμματέα της Κεντρικής Επιτροπής του ΚΚΕ προπολεμικά Βασίλη Νεφελούδη. Αδελφός της εκ πατρός γιαγιάς του ήταν ο Δημήτρης Γληνός.
Αποφοίτησε από τη Νομική Σχολή του Πανεπιστημίου Αθηνών το 1990 και συνέχισε τις σπουδές του στη νομική στη Ρωσία και στην επικοινωνιολογία στην Αγγλία. Το πρώτο του διήγημα δημοσιεύθηκε το 1988 στην ελληνική έκδοση του περιοδικού Playboy. Το 1993 εξέδωσε το πρώτο του μυθιστόρημα με τίτλο Το σοφό παιδί. Το συγκεκριμένο βιβλίο έγινε δεκτό με διθυραμβικές κριτικές. Ακολούθησαν άλλα εννέα μυθιστορήματα και τρεις συλλογές διηγημάτων. Όλα τα βιβλία του είχαν μεγάλη εκδοτική επιτυχία και ήταν στους καταλόγους των ευπώλητων για πολλές εβδομάδες. Δύο μυθιστορήματά του έχουν μεταφραστεί στη γαλλική γλώσσα, ένα στην ιταλική, δύο στην εβραϊκή, όπου Το Σοφό Παιδί βρέθηκε στη λίστα των ευπώλητων του Ισραήλ, ένα στην τούρκικη και μια συλλογή διηγημάτων στη λιθουανική. Το μυθιστόρημά του Νίκη είναι ένα βιβλίο-χρονικό μιάς οικογένειας και παράλληλα ψηφιδωτό της ιστορίας της Ελλάδας στον 20ο αιώνα. Ο Χρήστος Χωμενίδης έχει καταπιαστεί στα γραπτά του με πολλά και ετερόκλιτα θέματα, από τη βιομηχανία του λαϊκού τραγουδιού στη Φωνή μέχρι την προ-ομηρική Ελλάδα στο Λόγια-Φτερά. Στον λόγο του κυριαρχεί το ανατρεπτικό χιούμορ, η αμφισβήτηση και η ειρωνεία αλλά και ένας ιδιότυπος υφέρπων λυρισμός. 
Ο Χρήστος Χωμενίδης έχει αρθογραφήσει σε δεκάδες εφημερίδες και περιοδικά, με πιό πρόσφατες την εβδομαδιαία του συνεργασία με Τα Νέα και με το Capital. Από το 2002 μέχρι το 2010 διατηρούσε επίσης καθημερινή εκπομπή στο ραδιόφωνο.
Στο ελληνικό δημοψήφισμα του 2015 τάχθηκε υπέρ του «Ναι».
Ζει και εργάζεται στην Αθήνα. Μιλάει αγγλικά και ρωσικά.
Βιταμίνη D

Η Βιταμίνη D είναι οργανική ουσία, ανήκει και στις βιταμίνες αλλά και στις ορμόνες. Έχει λάβει το προσωνύμιο «η βιταμίνη του ήλιου», επειδή πέραν της πρόσληψής της από τα τρόφιμα, παράγεται φυσικά από τον οργανισμό μας όταν η ηλιακή ακτινοβολία έρχεται σε επαφή με το δέρμα μας.

Βιοχημεία

Η βιταμίνη D είναι λιποδιαλυτή και επηρεάζει τη λειτουργία σχεδόν 2.000 διαφορετικών γονιδίων. Η πιο σημαντική ίσως ιδιότητα της βιταμίνης D είναι η ρύθμιση της απορρόφησης του ασβεστίου και το φωσφόρου. Επίσης, η βιταμίνη D διευκολύνει τη λειτουργία του ανοσοποιητικού συστήματος. Η επαρκής πρόσληψη βιταμίνης D είναι απαραίτητη για τη σωστή ανάπτυξη των οστών και των δοντιών αλλά και για την αυξημένη αντίσταση σε ορισμένες ασθένειες. Η βιταμίνη D είναι στην πραγματικότητα μια ορμόνη και έχει άμεση δράση στα γονίδια μας.

Αποδεδειγμένη κλινική δράση

Πέρα από τις παραπάνω βασικές της ιδιότητες, η βιταμίνη D μπορεί επίσης να παίξει καθοριστικό ρόλο:
- στη μείωση του κινδύνου σκλήρυνσης κατά πλάκας (Journal of the American Medical Association)
- στη μείωση του κινδύνου καρδιοπάθειας (Circulation)
- στη μείωση του κινδύνου εκδήλωσης των συμπτωμάτων της γρίπης (American Journal of Clinical Nutrition)

Πηγές πρόσληψης και συνιστώμενη πρόσληψη

Μπορούμε να πάρουμε βιταμίνη D και μέσω της διατροφής μας, από τροφές όπως ο σολομός, οι σαρδέλες, ο κρόκος του αυγού, οι γαρίδες, τα ενισχυμένα δημητριακά και ο ενισχυμένος χυμός πορτοκαλιού. Εάν δεν καλύπτουμε τις ημερήσιες ανάγκες μας σε βιταμίνη D μέσω της έκθεσης στον ήλιο και της διατροφής, καλό θα είναι να πάρουμε συμπλήρωμα βιταμίνης D.
Σύμφωνα με το Ινστιτούτο Τροφίμων και Γεωργικών Επιστημών (IFAS), οι ποσότητες βιταμίνης D που πρέπει να λαμβάνουμε (διεθνείς μονάδες IU την ημέρα) έχουν ως εξής:
- παιδιά και έφηβοι: 600 IU
- ενήλικες έως 70 ετών: 600 IU
- ενήλικες άνω των 70 ετών: 800 IU
- εγκυμονούσες και γυναίκες που θηλάζουν: 600 IU
Αρσένιος Καλλούδης

Ο Αρσένιος Καλλούδης ήταν Έλληνας λόγιος του 17ου αιώνα.

Βιογραφικά στοιχεία

Γεννήθηκε στην Κρήτη και ήταν ανιψιός του Γεράσιμου Βλάχου, από τον οποίο διδάχτηκε τα ελληνικά. Πήγε στην Πάδουα και καταρτίστηκε τελειότερα, και έγινε ηγητής του Κοτουνιανού Φροντιστηρίου, διαδεχόμενος τον Ιλαρίωνα Κιγάλα. Αργότερα χρημάτισε εφημέριος της εκκλησίας των Αγίων Αποστόλων στο προάστιο Ανεμόμυλος της Κέρκυρας, και ιεροκήρυκας της πόλης. Έγινε αργότερα ηγούμενος της Παναγίας της Παλαιοπόλεως στο προάστιο Γαρίτζας. Όταν ο θείος του προχειρίστηκε μητροπολίτης Φιλαδέλφειας ήρθε και ο Αρσένιος στην Βενετία και εκεί απεβίωσε το 1693, σε ηλικία περίπου 73 χρονών. Τον Καλλούδη επαινούν οι περιηγητές Σπον και Βέλερ που επισκέπτηκαν την Κέρκυρα, έχοντας και βιβλιοθήκη, της οποίας μέρος δώρησε στον Κερκυραίο ιερομόναχο Γεράσιμο Δαρκά.
Βορειοανατολική Ισλανδία

Γεωγραφία

Η Βορειοανατολική Ισλανδία βρίσκεται βορειοανατολικά της Ισλανδίας. Συνορεύει στα δυτικά με τη Βορειοδυτική, στα ανατολικά με την Ανατολική και στα νοτιοδυτικά με τη Νότια. Έχει 12.737 τ. χλμ.. Είναι η τρίτη μεγαλύτερη περιφέρεια της Ισλανδίας μετά τη Νότια και την Ανατολική Ισλανδία.
Σε ένα μικρό μέρος στα νοτιοδυτικά βρέχεται από τη Λίμνη Χοφσιοκούλ. Η σημαντικότερη λίμνη είναι η Μίβατν. Άλλες λίμνες είναι η Μάσβατν, η Καλμανστιόρν, η Ενγκιβάτν, η Μιδτιόρν, η Καλφμποργκαραρβάτν, η Μπρουννβάτν, η Καλφατιόρν, η Ενγκιλιόρν και η Σαντβάτν.

Επαρχίες

Η Βορειοανατολική Ισλανδία συμπεριλαμβάνει τρεις επαρχίες: την Εϋγιαφιαρδαρσέσλα, την Νόρδουρ-Θινγκεϋγιαρσίσλα και την Σούδουρ-Θινγκεϋγιαρσίσλα.

Δημογραφία

Σύμφωνα με επίσημη εκτίμηση του 2016, η Βορειοανατολική Ισλανδία έχει 29.361 κατοίκους με πυκνότητα 1,3 κατοίκων ανά τ. χλμ. Πρωτεύουσα είναι η Άκουρεϊρι με πληθυσμό 18.139 κατοίκων.
Gloria al Bravo Pueblo

Στη γλώσσα της Καστίλλης

Gloria al Bravo Pueblo (Δόξα στο Γενναίο Λαό)
— Coro —

Gloria al bravo pueblo

que el yugo lanzó,

La Ley respetando

la virtud y honor.
— I —

¡Abajo cadenas!

Gritaba el Señor

y el pobre en su choza

libertad pidió.

A este santo nombre

tembló de pavor

el vil egoísmo

que otra vez triunfó.

(Coro)
— II —

Gritemos con brío:

¡Muera la opresión!

Compatriotas fieles,

la fuerza es la unión;

y desde el Empíreo

el Supremo Autor,

un sublime aliento

al pueblo infundió.

(Coro)
— III —

Unida con lazos

que el cielo formó,

la América toda,

existe en nación;

y si el despotismo

levanta la voz,

seguid el ejemplo

que Caracas dio.

(Coro)

Ελληνική μετάφραση

— Ρεφρέν — 

Δόξα στο γενναίο έθνος

που αποτίναξε τα δεσμά, 

το Νόμο που σέβεται

την ανδρεία και την τιμή.
 
(επανάληψη ρεφρέν) 
— I — 

“Κάτω τα δεσμά!” (επανάληψη) 

φώναξε ο Κύριος (επανάληψη) 

και ο φτωχός στην καλύβα του

εκλιπάρησε για ελευθερία. 

Στο ιερό του όνομα (επανάληψη)

Εκεί έτρεμε από φόβο

Η δόλια φιλαυτία

Η οποία κάποτε θριάμβευε. 

(επανάληψη των τεσσάρων τελευταίων σειρών)

(επανάληψη των τελευταίων δύο σειρών)

(Ρεφρέν) 
— II — 

Ας βροντοφωνάξουμε δυνατά: (επανάληψη) 

Κάτω η καταπίεση! (επανάληψη) 

Πιστοί πατριώτες, η δυναμή σας

Είναι η ενότητα 

Και από τον παράδεισο (επανάληψη)) 

Ο Ανώτατος Δημιουργός

Φύσηξε ένα πνεύμα που προκαλεί δέος

Στο έθνος.

(επανάληψη των τελευταίων 4 σειρών)

(επανάληψη των 2 τελευταίων σειρών)

(Ρεφρέν) 

— III — 

Ενωμένοι με δεσμούς (επανάληψη) 

Που έγιναν στον παράδεισο, (επανάληψη) 

Όλη η Αμερική υπάρχει 

ως Έθνος

και εάν η τυραννία (επανάληψη)

υψώσει τη φωνή της, 

ακολουθήστε το παράδειγμα

που δόθηκε από τον Καράκας.

(επανάληψη των τελευταίων 4 σειρών)

(επανάληψη των 2 τελευταίων σειρών)

(Ρεφρέν)
Κομοριανές προεδρικές εκλογές 2016

Στις Κομόρες προεδρικές εκλογές διεξήχθησαν σε 2 γύρους, στις 21 Φεβρουαρίου και στις 10 Απριλίου 2016. Ταυτόχρονα έγιναν εκλογές για τους κυβερνήτες των 3 νησιών. Πρόεδρος με ποσοστό 41% των ψήφων εξελέγη ο υποψήφιος του κόμματος Συμφωνία για την Ανανέωση των Κομορών Αζαλί Ασουμανί, πρώην πραξικοπηματίας και πρώην πρόεδρος (1999-2006).

Εκλογικό σύστημα

Η προεδρία της χώρας είναι εναλλασσόμενη μεταξύ των προέδρων των τριών μεγάλων νησιών. Στις προεδρικές εκλογές του 2006 έλαβαν μέρος μόνο υποψήφιοι από το Ανζουάν και στις προεδρικές του 2010 πήραν μέρος μόνο υποψήφιοι από το Μοελί. Έτσι, στις εκλογές του 2016 οι υποψήφιοι ήταν αποκλειστικά κάτοικοι του νησιού Μεγάλη Κομόρα. Ο πρώτος γύρος διεξήχθη στη Μεγάλη Κομόρα στις 21 Φεβρουαρίου, με τους 3 πρώτους υποψηφίους να προκρίνονται στον πανεθνικό τελικό γύρο στις 10 Απριλίου, από όπου αναδείχθηκε ο νικητής.

Εκστρατεία

Στις 30 Οκτωβρίου 2013 ο πρώην πρόεδρος Αχμέντ Σαμπί ανακοίνωσε τη σύσταση του κόμματος Τζούβα, με το οποίο κατήλθε ως υποψήφιος.

Επακόλουθα

Έπειτα από την ανακοίνωση των προσωρινών αποτελεσμάτων ο Μοχάμετ Αλί Σοϊλιχί αρνήθηκε να δεχθεί την ήττα του από τον Αζαλί Ασουμανί. Υποστήριξε ότι δεν είχαν καταμετρηθεί όλες οι ψήφοι από το Ανζουάν. Με απόφαση του συνταγματικού δικαστηρίου διατάχθηκε η μερική επανάληψη των εκλογών σε 13 περιφέρειες στις 11 Μαΐου. Ο Ασουμανί επιβεβαιώθηκε ως νικητής των εκλογών σε εθνικό-ομοσπονδιακό επίπεδο και ορκίστηκε στις 26 Μαΐου. Μετά τις επαναληπτικές εκλογές στο Ανζουάν, ανατράπηκε το αποτέλεσμα και κυβερνήτης εξελέγη ο Αμπντού Σαλαμί Αμπντού, ο οποίος ορκίστηκε και ανέλαβε καθήκοντα στις 23 Μαΐου, όπως και ο κυβερνήτης Μοχάμεντ Σαΐντ Φαζούλ στο Μοελί. Στη Μεγάλη Κομόρα την ίδια ημέρα ορκίστηκε κυβερνήτης ο Χασανί Χαμαντί.
Κωνσταντίνος Τριανταφύλλου

Σταδιοδρομία

Γεννήθηκε στην Αγία Μαρίνα Λοκρίδας. Σπούδασε Νομικά. Εξελέγη βουλευτής με την Ένωση Κέντρου στις εκλογές του 1963. Μετά τη Μεταπολίτευση πολιτεύτηκε με τη Νέα Δημοκρατία και εξελέγη στη Φθιώτιδα με 7.982 ψήφους στις εκλογές του 1974 και του 1977.
Στην κυβέρνηση Καραμανλή υπηρέτησε ως υφυπουργός Γεωργίας από τις 28 Νοεμβρίου 1977 ως τις 10 Μαΐου 1980.
Ήταν παντρεμένος με την Πιπίτσα Τριανταφύλλου. Κηδεύτηκε την 1η Φεβρουαρίου 1984 στο Πρώτο Νεκροταφείο το 1984.
Εκκρεμές του Φουκώ

Το εκκρεμές του Φουκώ είναι εκκρεμές με δυνατότητα ελεύθερης εκτέλεσης ταλαντώσεων. Η ελεύθερη μεταβολή του επιπέδου κίνησης του εκκρεμούς αποδεικνύει την κίνηση της γης. Την ονομασία του την πήρε από τον Γάλλο φυσικό Ζαν Μπερνάρ Λεόν Φουκώ που το πρωτοπαρουσίασε στο Παρίσι. Στους περισσότερους έγινε γνωστό από το ομώνυμο μυθιστόρημα του Ουμπέρτο Έκο.

Παρατηρήσεις

Η κατασκευή ενός εκκρεμούς Φουκώ απαιτεί αρκετή προσοχή. Ο τρόπος που θα τεθεί σε κίνηση το εκκρεμές είναι σημαντικός. Η κλασική μέθοδος συνίσταται στο τράβηγμα του βάρους από άλλο σχοινί το οποίο μετά καίγεται ώστε να αποφευχθούν τυχόν παράπλευρες κινήσεις. Λόγω της τριβής του αέρα οι ταλαντώσεις μειώνονται με αποτέλεσμα τα εκκρεμή να σταματούν. Σε πολλές περιπτώσεις γίνεται κάθε τόσο επανεκκίνηση της ταλάντωσης με ειδικές τελετές. Σε άλλες το εκκρεμές διατηρείται σε κίνηση με ηλεκτρομαγνητικά ή άλλα μέσα.
Škoda Garde

Βασικά στοιχεία

Η επίσημη παρουσίαση του Škoda Garde στον Τύπο και στο κοινό, έγινε στην Έκθεση Τεχνολογίας στο Μπρνο τον Οκτώβριο του 1981, με την παραγωγή του να ξεκινάει αμέσως. Το μηχανικό υπόβαθρο του Garde ήταν κοινό με αυτό του 4-πορτου sedan Škoda 742 και συγκεκριμένα με τις κορυφαίες τότε εκδόσεις Škoda 120 LS και 120 GLS, καθώς έφερε τον ίδιο 4-κύλινδρο σε σειρά βενζινοκινητήρα, κυβισμού 1.174 cm³ και με την ισχυρότερη ρύθμιση ισχύος των 43 kW (55 hp) στις 5.200 στροφές το λεπτό. Η τελική ταχύτητα του Garde ήταν 153 km/h, ενώ η επιτάχυνση 0-100 km/h ερχόταν σε 18 δευτερόλεπτα. Το μοντέλο έφερε το ίδιο 4-τάχυτο μηχανικό κιβώτιο ταχυτήτων, καθώς και ισχυρότερα μπροστινά φρένα 4 εμβόλων.

Παραγωγή

Το 1982, η εταιρεία παρήγαγε 2.854 αντίτυπα του Garde και το 1983 η παραγωγή αυξήθηκε περαιτέρω, φτάνοντας τα 3.856 αντίτυπα ετησίως. Τον Αύγουστο του 1984, ακριβώς 1 χρόνο μετά την ανανέωση του sedan, το coupé δέχτηκε τις ίδιες ανανεώσεις και μετονομάστηκε από Škoda Garde σε Škoda Rapid. Μάλιστα το Rapid χαρακτηριστικά αποκλήθηκε «η Porsche του φτωχού», λόγω των πολύ καλών επιδόσεών του και του κρατήματός του στο δρόμο και συνετέλεσε περαιτέρω στις πολύ καλές πωλήσεις ακόμα και σε δεξιοτίμονες αγορές, όπως το Ηνωμένο Βασίλειο και η Νέα Ζηλανδία, για την Škoda.
H συνολική παραγωγή του Škoda Garde έφτασε τα 11.179 αντίτυπα. Σήμερα, το Garde, όπως και ο διάδοχος Rapid των ετών 1984 - 1990, αναζητούνται από αρκετούς οπαδούς της αυτοκίνησης ως συλλεκτικά, λόγω του μικρού αριθμού παραγωγής τους.

Επιπλέον πρωτότυπα

Υπήρξαν και κάποιες επιπλέον ιδέες από την Škoda για τη δημιουργία και άλλων εκδοχών των Garde και Rapid, όπως το Škoda 743 Locusta του 1982, που έφερε διαφορετικής σχεδίασης αεροδυναμικό μπροστινό μέρος και τον κινητήρα εμπρός, που όμως δεν έφτασαν ποτέ στην παραγωγή.